細君
作者：曹勛
朝代：宋

paragraphs: 族類皆有偶，所偶各有方。
我本漢家女，遠嫁烏孫王。
言語既不通，嗜欲寧相當。
生肉以爲食，羶酪以爲漿。
毛卉襲衣服，蒜薤爲馨香。
嗚嗚當歌舞，跳躍紛低昂。
風沙障白日，四野皆蒼黄。
逐獵射禽獸，藉草氈爲牆。
喜怒不可測，貪戾過豺狼。
自爲治宮室，僅能庇風霜。
歲時一相見，但見眉目光。
東南望漢日，獨覺霜天長。
飛鳥戀故林，游子思故鄉。
而我被遐棄，失身投窮荒。
明明漢天子，一女奚足傷。
武威與文德，豈不在周行。
吾王居下國，奉上固所當。
結親徒自辱，掩泣羞漢皇。